(1)

Iekļauj šādus ▌pantus: “14.a pants 1. Dalībvalstis pieprasa, lai pārvaldības sabiedrības izveido un piemēro atlīdzības politiku un praksi, kas ir saskaņā ar pareizu un efektīvu riska pārvaldību, kas veicinātu šādu pārvaldību un neveicinātu riska uzņemšanos, kura ir pretrunā ar to PVKIU riska profiliem, noteikumiem vai dibināšanas dokumentiem, ko tās pārvalda. 2. Atlīdzības politika un prakse attiecas uz noteikto un algu mainīgo daļu un diskrecionārajām pensijām. 3. Atlīdzības politiku un praksi piemēro to kategoriju darbiniekiem, tostarp visiem tādiem darbiniekiem vai citiem personāla locekļiem, daži no kuriem ir pagaidu darbinieki vai līgumdarbinieki, kas strādā fonda vai apakšfonda līmenī un ieņem amatus: a) fonda pārvaldnieks; b) citas personas, kas nav fonda pārvaldnieki un kas pieņem lēmumus par ieguldījumiem, kuri ietekmē fonda riska pozīciju ; c) citas personas, kas nav fonda pārvaldnieki un kurām ir tiesības ietekmēt šādus darbiniekus, tostarp ieguldījumu politikas padomdevēji un analītiķi ; d) augstākā līmeņa vadība un par riska uzņemšanos atbildīgās personas, par kontroles funkcijām atbildīgi darbinieki vai e) visi citi tādi darbinieki vai personāla locekļi kā pagaidu darbinieki vai līgumdarbinieki un citi , kuri saņem kopējo atlīdzību un ietilpst augstākā līmeņa vadības un par lēmumu pieņemšanu atbildīgo personu atlīdzības grupā un kuru profesionālā darbība būtiski ietekmē to pārvaldības sabiedrību vai PVKIU riska profilus, kurus tās pārvalda. 4. Saskaņā ar ▌Regulas (ES) Nr. 1095/2010 16. pantu EVTI izdod pamatnostādnes, kas adresētas kompetentajām iestādēm, kura atbilst 14.b pantam. Pamatnostādnēs ņemti vērā pārdomātas atalgojuma politikas principi, kas noteikti ▌ Ieteikumā 2009/384/EK, kā arī pārvaldības sabiedrības un to pārvaldīto PVKIU lielums, to iekšējā organizācija, darbības raksturs, darbības joma un sarežģītība. Pamatnostādņu izveides procesā EVTI cieši sadarbojas ar ▌ EBI, lai nodrošinātu atbilstību prasībām, kas izstrādātas citām finanšu pakalpojumu nozarēm, jo īpaši kredītiestādēm un ieguldījumu sabiedrībām. 14.b pants 1. Izstrādājot un piemērojot atlīdzības politiku, kas minēta 14.a pantā, pārvaldības uzņēmumiem jāievēro šādi principi tādā veidā, kas atbilst to lielumam, iekšējai struktūrai un būtībai, darbības jomai un darbības sarežģītībai: (a) atalgojuma politika atbilst pārdomātai un efektīvai riska pārvaldībai un to sekmē, turklāt tā nemudina uzņemties risku, kas neatbilst tā pārvaldītā PVKIU riska profiliem, nolikumam vai dibināšanas dokumentiem; (b) atalgojuma politika atbilst PVKIU un tā pārvaldītā PVKIU vai PVKIU ieguldītāju uzņēmējdarbības stratēģijai, mērķiem, vērtībām un interesēm, un tā ietver pasākumus, lai nepieļautu interešu konfliktus; (c) vadība, pildot PVKIU uzraudzības funkcijas, pieņem un regulāri pārskata atalgojuma politikas vispārējos principus un atbild par šīs politikas īstenošanu un to pārrauga ; Atalgojuma sistēmu pamatos nedrīkst pārzināt galvenais izpilddirektors vai vadības grupa. Attiecīgās struktūras locekļi un darbinieki, kuri ir iesaistīti atlīdzības politikas noteikšanā un īstenošanā, ir neatkarīgi un kompetenti riska pārvaldības un atlīdzības jautājumos. Izsmeļošu informāciju par minētajām atalgojuma politikas nostādnēm un argumentāciju, ar kādu tās tika izvēlētas, iekļauj ieguldītājiem paredzētajā pamatinformācijas dokumentā, kurā apliecina arī 14. pantā minēto principu ievērošanu; (d) vismaz reizi gadā tiek veikta centralizēta un neatkarīga iekšējā pārbaude, lai noskaidrotu, vai tiek nodrošināta atbilstība politikai un procedūrām, ko, pildot uzraudzības funkcijas, attiecībā uz atalgojumu pieņēmusi vadība; (da) visām ieinteresētajām personām bez maksas pēc pieprasījuma tiek sniegta izsmeļoša, precīza un savlaicīga informācija par atalgojuma paražām, izmantojot pastāvīgu informācijas nesēju vai tīmekļa vietni, vai papīra kopiju; (e) darbiniekus, kas veic kontroli, atalgo atbilstīgi to mērķu sasniegšanai, kuri ir noteikti saistībā ar viņu funkcijām, neatkarīgi no darbības rezultātiem uzņēmējdarbības jomās, kuras viņi kontrolē; (f) augstāko amatpersonu, kas veic ar riska pārvaldību un atbilstības kontroli saistītas funkcijas, atalgojumu tieši pārrauga atalgojuma komiteja; (g) ja atalgojums ir atkarīgs no darbības rezultātiem, kopējo atalgojumu aprēķina, novērtējot attiecīgās personas un uzņēmuma struktūrvienības vai attiecīgā PVKIU riskam pielāgotos darbības rādītājus, kā arī pārvaldības sabiedrības kopējos riskam pielāgotos darbības rezultātus un, novērtējot individuālo sniegumu, ņem vērā gan finansiālos, gan citus kritērijus; (h) darbības rezultātu izvērtējumu veic, izmantojot pārvaldības sabiedrības pārvaldītā PVKIU dzīves ciklam piemērotu daudzgadu sistēmu, lai nodrošinātu, ka izvērtējuma procesa pamatā ir ilgtermiņa darbības rezultāti un ka faktiskā to atalgojuma daļu samaksa, kas atkarīgas no darbības rezultātiem, tiek sadalīta visa tā laikposma garumā, kurā ņem vērā pārvaldības sabiedrības pārvaldītā PVKIU atpakaļpirkšanas politiku , PVKIU ilgtermiņa darbības rezultātus un ieguldījumu riskus; (i) garantētu mainīgo atalgojumu piešķir izņēmuma kārtā, tikai saistībā ar jaunu darbinieku pieņemšanu darbā un tikai pirmajā gadā; (j) kopējās atalgojuma summas nemainīgā un mainīgā daļa ir atbilstīgi līdzsvarota; nemainīgā daļa ir pietiekami liela attiecībā pret kopējo atalgojuma summu, lai varētu piemērot pilnīgi elastīgu politiku attiecībā uz mainīgo atalgojuma daļu, tostarp arī iespēju neizmaksāt mainīgo atalgojuma daļu; (ja) atalgojuma mainīgo daļu ietekmē o) apakšpunktā minētie faktori, paredzot, ka mainīgais atalgojums ievērojami tiek samazināts, ja attiecīgās pārvaldības sabiedrības vai PVKIU finanšu darbības rezultāti pasliktinās vai ir negatīvi, ņemot vērā gan tekošo atlīdzināšanu, gan iepriekš nopelnītu summu izmaksas samazinājumus, tostarp piemērojot sodu vai atgūšanas tiesību mehānismu. “Sodi” un “atgūšana” nozīmē EVTI 2013/201 gada pamatnostādnēs minētos sodus un atgūšanu; (k) maksājumi, kas saistīti ar līguma pirmstermiņa izbeigšanu, atspoguļo darbības rezultātus ilgākā laika posmā un tiek veidoti tā, lai neatalgotu neveiksmes; (l) saistībā ar darbības mērījumu, ko izmanto atalgojuma mainīgo daļu vai šādu daļu kopuma aprēķināšanai, izmanto visaptverošu korekcijas mehānismu, lai ņemtu vērā visus attiecīgā brīža un turpmākos riskus; (m) atkarībā no PVKIU juridiskās struktūras un tā nolikuma vai dibināšanas dokumentiem atalgojuma mainīgās daļas būtisku elementu (katrā ziņā vismaz 50 %) viedo attiecīgā PVKIU sertifikāti vai akcijas, vai līdzvērtīgas īpašumtiesību intereses, vai ar fonda daļām saistīti instrumenti, vai līdzvērtīgi bezskaidras naudas instrumenti, izņemot gadījumus, kad pārvaldība veido mazāk nekā 50 % no PVKIU pārvaldītā kopējā portfeļa, jo tad šo 50 % minimumu nepiemēro. Uz šajā apakšpunktā minētajiem instrumentiem attiecas piemērota turēšanas politika, kuras mērķis stimulus saskaņot ar pārvaldības sabiedrības un tās pārvaldītā PVKIU interesēm un PVKIU ieguldītāju interesēm. Dalībvalstis vai to kompetentās iestādes var noteikt ierobežojumus šo instrumentu veidiem un struktūrai vai vajadzības gadījumā dažus instrumentus aizliegt. Šo apakšpunktu piemēro gan tai mainīgā atalgojuma daļai, kas ir atlikta saskaņā ar n) apakšpunktu, gan tai mainīgā atalgojuma daļai, kas nav atlikta; (n) atalgojuma mainīgās daļas būtiska elementa (katrā ziņā vismaz 25 %) izmaksāšanu atliek tik ilgi, cik tas ir nepieciešams, ņemot vērā attiecīgā PVKIU dzīves ciklu un atpakaļpirkšanas politiku, un to pienācīgi pielāgo konkrētā PVKIU risku būtībai. Šajā apakšpunktā minētajam laikposmam vajadzētu būt vismaz trim līdz pieciem gadiem, ja vien attiecīgā PVKIU dzīves cikls nav īsāks. Atalgojumu, kas jāizmaksā saskaņā ar atlikta maksājuma noteikumiem, izmaksā ne ātrāk kā tad, ja to izmaksātu proporcionālu maksājumu veidā. Ja atalgojuma mainīgā daļa ir īpaši liela summa, atliek vismaz 60 % no summas; (o) mainīgo atalgojumu, tostarp atlikto maksājuma daļu, izmaksā vai piešķir tikai tad, ja tas ir iespējams, ņemot vērā pārvaldības sabiedrības finanšu stāvokli kopumā, un ja šāds maksājums ir pamatots ar uzņēmuma struktūrvienības, PVKIU un attiecīgās personas darbības rezultātiem. Ja attiecīgās pārvaldības sabiedrības vai PVKIU finanšu darbības rezultāti pasliktinās vai ir negatīvi, parasti ievērojami samazina arī kopējo mainīgo atalgojumu, ņemot vērā gan tekošo atlīdzināšanu, gan iepriekš nopelnītu summu izmaksas samazinājumus, tostarp piemērojot sodu vai atgūšanas tiesību mehānismu; (p) pensiju politika atbilst pārvaldības sabiedrības un tās pārvaldītā PVKIU uzņēmējdarbības stratēģijai, mērķiem, vērtībām un ilgtermiņa interesēm. Ja darbinieks pārtrauc darba attiecības ar kredītiestādi pirms pensionēšanās, kredītiestāde maksā diskrecionāro pensijas pabalstu piecus gadus m) apakšpunktā minēto instrumentu veidā. Ja darbinieks sasniedz pensionēšanās vecumu, diskrecionāros pensijas pabalstus darbiniekam izmaksā m) apakšpunktā noteikto instrumentu veidā, piemērojot piecu gadu aiztures periodu; (q) darbinieki apņemas neizmantot personīgā riska ierobežošanas stratēģijas vai ar atalgojumu un atbildību saistītu apdrošināšanu, lai izvairītos no atalgojuma nosacījumos paredzētās riska korekcijas ietekmes; (r) mainīgo atalgojumu neizmaksā, izmantojot instrumentus vai metodes, kas veicina izvairīšanos no šīs direktīvas prasībām. 1.a EVTI sadarbībā ar kompetentajām iestādēm uzrauga direktīvas 14.a pantā minēto atlīdzības politiku. Šīs direktīvas 14.a panta un šī panta pārkāpuma gadījumā EVTI ir tiesības rīkoties saskaņā ar tās tiesībām, kas noteiktas Regulas (ES) Nr. 1095/2010 17. pantā, jo īpaši kompetentajām iestādēm nosūtot ieteikumus uz laiku aizliegt vai ierobežot kādas konkrētas atlīdzības politikas piemērošanu. 1.b [PVKIU/pārvaldības sabiedrība/atalgojuma komiteja] investoriem uz cieta nesēja ik gadu sniedz informāciju, kurā ir izklāstīta PVKIU personāla atalgojuma politika, ievērojot 14. a panta tvērumu un aprakstot atalgojuma aprēķinu. 1.c Neatkarīgi no 1. punkta dalībvalstis nodrošina, lai kompetentajai iestādei būtu tiesības [PVKIU/pārvaldības sabiedrībai/atalgojuma komitejai] pieprasīt, lai tas rakstiski paskaidro, kā visas mainīgā atalgojuma paketes atbilst to pienākumam pieņemt atalgojuma politiku, kurā: (a) tiek veicināta riska pareiza un efektīva pārvaldība; (b) netiek veicināta tāda riska uzņemšanās, kas neatbilst to pārvaldīto PVKIU iekļaušanas noteikumiem vai instrumentiem un/vai katra šāda PVKIU riska profilam. Cieši sadarbojoties ar EBI, EVTI savās pamatnostādnēs par atalgojuma politiku iekļauj informāciju par to, kā dažādi nozaru atalgojuma principi, piemēram, tie, kas minēti Direktīvā 2011/61/ES un Direktīvā 2013/36/ES, ir jāpiemēro gadījumos, kuros darbinieki vai citu kategoriju personāls sniedz pakalpojumus, par kuriem samaksa tiek veikta, ievērojot dažādus nozaru atalgojuma principus. 2. Principus, kas izklāstīti 1. punktā, piemēro jebkura veida atlīdzībai, ko maksā pārvaldības sabiedrības un visiem PVKIU sertifikātu vai akciju pārvedumiem, kas veikti šo personāla kategoriju labā, ietverot augstākās vadības, kontroles funkcijas, risku uzņemošās personas un visus darbiniekus, kas saņem kopējo atlīdzību, kas ietilpst augstākā līmeņa vadības un risku uzņemošos personu atlīdzības grupā, kuru profesionālā darbība būtiski ietekmē ieguldījumu sabiedrības vai to pārvaldīto PVKIU riska profilu. 3. Pārvaldības sabiedrības, kas ir nozīmīgas, ņemot vērā to izmērus un to pārvaldīto PVKIU izmērus, to iekšējo organizatorisko struktūru un darbības raksturu, jomu un sarežģītību, izveido atalgojuma komiteju. Atalgojuma komiteju izveido tā, lai tā varētu kompetenti un neatkarīgi izvērtēt atalgojuma politiku un praksi un riska pārvaldībai radītos stimulus. Atalgojuma komiteja, kas attiecīgā gadījumā izveidota saskaņā ar EVTI pamatnostādnēs paredzēto struktūru , ja uzņēmums var šādu struktūru izveidot, ir atbildīga par tādu lēmumu sagatavošanu, kas saistīti ar atalgojumu, tostarp par lēmumiem, kuri ietekmē attiecīgās pārvaldības sabiedrības un PVKIU risku un riska pārvaldību un kurus pieņem vadība, īstenojot pārraudzības funkcijas. Atalgojuma komitejas priekšsēdētājs ir vadības loceklis, kuram attiecīgajā pārvaldības sabiedrībā nav nekādu izpildfunkciju. Atalgojuma komitejas locekļi ir pārvaldes struktūras locekļi, kuriem attiecīgajā pārvaldības sabiedrībā nav nekādu izpildfunkciju. Atalgojuma komitejas sastāvā iekļauj darbinieku pārstāvjus un nodrošina to, ka tās noteikumi akcionāriem ļauj rīkoties kopīgi. Gatavojot šādus lēmumus, atalgojuma komiteja ņem vērā iestādes akcionāru, ieguldītāju un citu ieinteresēto personu ilgtermiņa intereses .”